<diacritize> Bayii ni won ko iwe si egbe ile naa ti oruko baba mi si wa ni ibe titi di oni. Sugbon ibanuje ni o je fun ni pe onibode tuntun naa ko pe ni ibe ju bee lo, nitori gege bi o ti rini aarin awon eniyan ni o ri ni aarin awon ebora, nitori onibode yii ko lo awon eda wononni ni ilo eru, ti ko fi won si ipo iwofa, ti o pe won ni omoluwabi, ti o si bere si ba won sire, won fi owo pa ida re loju, nitori bi o ti wa ni aarin eniyan naa ni o ri ni aarin awon ebora, awon eni iwosi kan wa lori ile aye ti won ko je lo anfaani ti Olorun Oba fun won, awon wonyi ni awon afooresuniise, bi o ba ye won si, ti o lo won bi eniyan, dipo ki won maa fe o tokanktokan, iwa arifin ni won yoo maa hu si o: awon wonyi dabi igi nla ti o wo si oju ona moto, ti ko je ki moto koja mo, nitori eni ti o ba ba won lo leekan soso, won ko ni je ki oluwaare fee maa hu iwa rere si awon ti n bo lehin mo. Igbedegede inu aye ni awon won-onni je, ki Olodumare gba omo araye lowo ore mi, bi enikeni ba n ye o si iwo naa maa ye oluwaare si, bi o ba n gbe o ga iwo naa tubo maa gbe e ga, bi eniyan nla ba n lo o bi enikeji ara re tubo gbe e ga, to bee ti yoo fi mo pe iwo ko ri oun fin. Awon eni ti ko ba se iwonyi je ohun ikose fun awon ti n bo lehin, nitori won fi oore su awon alagbarase, awon alagbara a si maa ti itori bele hu iwakiwa fun awon omo ehin won; nitori ki ni nko, nitori won a wi pe bi awon ba hu iwa daradara arifin ni ere awon. Awon ti n huwa bayii jebi eniyan dudu, won jebi eniyan funfun, won jebi awon ti ko dudu ti ko funfun, won si n fi Olodumare si ipo ti Oun iba fi wi pe Emi iba mo ki n da awon wonyi ni eranko ki won maa je eweko inu igbo kiri, ki awon ode si maa fi ibon wa won ka lati irandira won. Sugbon Olodumare ko je so bayii, nitori alaaanu ni Oun i se. <yor>Báyìí ni wọn kọ ìwé sí ẹgbẹ ilé náà tí orúkọ bàbá mi sì wà ní ibẹ títí di oní. Ṣùgbọn ìbànújẹ ni ó jẹ fún ni pé onibodè tuntun náà kò pẹ ní ibẹ jù bẹẹ lọ, nítorí gẹgẹ bí ó ti ríní àárin àwọn ènìyàn ni ó rí nì ààrin àwọn ẹbọra, nítorí oníbodè yìí kò lo àwọn ẹdá wọnọnnì ni ìlò ẹrù, tí kò fi wọn sí ipò ìwọfà, tí ó pè wọn ní ọmọlúwàbí, tí ó sì bẹrẹ sí bá wọn ṣiré, wọn fi ọwọ pa idà rẹ lójú, nítorí bí ó ti wà ní àárin ènìyàn náà nì ó rí ní ààrin àwọn ẹbọra, àwọn ẹni ìwọsí kan wà lórí ilẹ ayé tí wọn kò jẹ lo àǹfààní tí Ọlọrun Ọba fún wọn, àwọn wọnyí ni àwọn afooresúniíṣe, bi o bá yẹ wọn sí, tí o lò wọn bí ènìyàn, dípò kí wọn máa fẹ ọ tọkànktọkàn, ìwà àrífín ni wọn yóò maa hù sí ọ: àwọn wọnyí dàbí igi ńlá tí ó wó si ojú ọnà mọtò, tí kò jẹ kí mọtò kọjá mọ, nítorí ẹni tí ó bá bá wọn lò lẹẹkan ṣoṣo, wọn kò ní jẹ kí olúwaarẹ fẹẹ máa hu ìwà rere sí àwọn tí ń bọ lẹhìn mọ. Ìgbẹdẹgẹdẹ inú ayé ni àwọn wọn-ọnnì jẹ, kí Olódùmarè gba ọmọ aráyé lọwọ ọrẹ mi, bí ẹnikẹni bá ń yẹ ọ sí ìwọ náà máa yẹ olúwaarẹ sí, bí ó bá ń gbé ọ ga ìwọ náà túbọ máa gbé e ga, bí ènìyàn ńlá bá ń lò ọ bí ẹnìkejì ara rẹ túbọ gbé e ga, tó bẹẹ tí yòó fi mọ pé ìwọ kò rí òun fín. Àwọn ẹni tí kò bá ṣe ìwọnyí jẹ ohun ìkọsẹ fún àwọn tí ń bọ lẹhìn, nítorí wọn fi oore sú àwọn alágbáraṣe, àwọn alágbára á sì máa ti ìtorí bẹlẹ hu ìwàkíwà fún àwọn ọmọ ẹhìn wọn; nítorí ki ni ńkọ, nítorí wọn á wí pé bi àwọn bá hu ìwà dáradára àrífín ni èrè àwọn. Àwọn tí ń hùwà báyìí jẹbi ènìyàn dúdú, wọn jẹbi ènìyàn funfun, wọn jẹbi àwọn tí kò dúdú tí kò funfun, wọn sì ń fi Olódùmarè si ipò tí Òun ìbá fi wi pé Èmi ìbá mọ ki n dá àwọn wọnyí ní ẹranko ki wọn máa jẹ ewéko inú igbó kiri, kí àwọn ọdẹ sì máa fi ìbọn wá wọn ká láti ìrandíra wọn. Ṣùgbọn Olódùmarè kò jẹ sọ báyìí, nítorí aláàánú ni Òun í ṣe. 